Twee keer lewenslank vir moord op boer, plaaswerkerPlaashek (Foto: Du Preez de Villiers) Die hooggeregshof in Polokwane het Woensdag die 28-jarige Lazarus Justice Mohapi tot twee keer lewenslange en nóg 48 jaar tronkstraf gevonnis vir die moord vier jaar gelede op ŉ boer van Radium en een van sy werknemers. Die veroordeelde plaasmoordenaar is skuldig bevind aan twee aanklagte van moord, sameswering om roof te pleeg, roof met verswarende omstandighede, die onwettige besit van vuurwapens, die onwettige besit van ammunisie en die oortreding van die Immigrasiewet. Mohapi het in Augustus 2019 vir Simon Malebane op sy plaas in Radium, naby Bela-Bela in Limpopo, wreed aangerand en toe vermoor. Mohapi het ook ŉ werknemer op die plaas, Daniel Leburu, aangerand en vermoor. Volgens kol. Malesela Ledwaba, woordvoerder van die polisie, het speurders en lede van die polisie se misdaadintelligensie-eenheid op Bela-Bela ŉ groot soektog na die aanvaller van stapel gestuur. Mohapi is drie dae ná die voorval in hegtenis geneem. “Die saak is aan kapt. Dana Smith oorgegee en sy het nougeset gewerk om te verseker dat die aanvaller lewenslank opgesluit word,” sê Ledwaba. Mohapi is skuldig bevind aan al sewe aanklagte teen hom en sy vonnisse sal gelyklopend uitgedien word. Lt.genl. Thembi Hadebe, die provinsiale polisiekommissaris in Limpopo, het die swaar vonnis verwelkom. “Hierdie vonnis moet ŉ duidelike boodskap aan ander misdadigers oordra. Die polisie sal altyd meedoënloos wees wanneer hulle diegene soek wat grusame misdade pleeg en sal verseker dat hulle behoorlik vir hul dade boet,” sê Hadebe.